Dobrivoie Kerpenisan a fotografiat în zilele Revoluției agitația din comuna sa natală, Sânpetru Mare. La aproape 30 de ani distanță, s-a întors pentru a vedea ce s-a ales de speranțele protagoniștilor de-atunci.

În acea zi din decembrie 1989, Maciea - un tânăr din comuna timișeană Sânpetru Mare - se dusese în centru să ia pâine. La un moment dat a auzit „Jos Ceaușescu!”, așa că a întrebat o femeie care-i treaba. „Și m-am dus și io. Strigam «Jos Ceaușescu!», dar habar n-am avut pentru ce, ce se-ntâmplă”. A aflat pe urmă de grozăviile de la Timișoara și zvonurile că tancurile o să ajungă acuși și la ei în sat. S-a ținut însă după ceilalți protestatari: au găurit împreună steaguri, au cules portretele lui Ceaușescu de prin școală și din sediul miliției și le-au făcut țăndări, au ținut cuvântări, au scris pe ziduri, l-au bătut pe primar.

Mărturia lui Maciea e parte din filmul documentar Rebels with a cause / Rebeli cu o cauză, realizat de cineastul Dobrivoie Kerpenisan. Dobrivoie s-a născut în Sânpetru Mare, dar a părăsit România la aproape nouă ani. În zilele Revoluției era student la Arte, venise în vizită la bunici și avea la el aparatul de fotografiat, așa că a reușit să prindă în imagini o altfel de Revoluție decât suntem obișnuiți să vedem.